Ja, geliefdes – sien ons nie self hoedat die dag van die Here weekliks ongesiens by mense verbygaan omdat hulle só besig is om rykdom en sukses na te streef dat daar nie meer tyd is om na die huis van die Here te gaan en aan die tafel van Sy feesmaal te gaan aansit nie? Ja, hier waar 'n mens met die brood van die lewe versadig kan word! En ander is sommer net besig om eerder by 'n pretpark, op 'n sport stadion of voor 'n televisie hul tyd te verwyl eerder as om te gaan aansit aan die feesmaal van die Here.
Ons lees in Jesaja 55 van hierdie dringende uitnodiging aan die mens. "Waarom weeg julle geld af vir wat nie brood is nie, en julle arbeid vir wat nie kan versadig nie? Luister aandagtig na My en eet die goeie, en laat julle siel hom in vettigheid verlustig." (Jes. 55:2). Ja, geliefdes – die mens wat homself na hierdie en na daardie dinge in die lewe wend met die hoop om versadig te word. 'n Nuwe motor, 'n verhoging en bevordering by die werk of dalk 'n groter en mooier huis – dan sal ek tevrede wees. En tog is daardie tevredenheid van korte duur, omdat daardie mens se siel nie tevrede en versadig is nie. Ja, al hierdie begeertes in die vlees kan vervul word, maar die mens kan steeds nie versadig wees nie. Luister maar na die woorde uit Ps. 106:14&15:
"En hulle het baie begerig geword in die woestyn en God versoek in die wildernis. Toe het Hy hulle gegee wat hulle gevra het, maar in hulle siel 'n maerte gestuur."
Ons Here Jesus Christus het self ook die mens in hierdie saak onderrig in Sy lering wat ons in Joh. 6:27 opgeteken vind.
"Moenie werk om die spys wat vergaan nie, maar om die spys wat bly tot in die ewige lewe, wat die Seun van die mens julle sal gee; …"
Geliefdes, geen mens kan op dieselfde tyd by twee maaltye gelyktydig aansit nie. En so kan ons nie ons versadiging in hierdie wêreld en die begeerlikhede van die vlees tegelykertyd soek met 'n versadiging uit God se Hand nie. Dit staan tog ook so duidelik vir ons in 1 Kor. 10:21 geskrywe.
"…Julle kan nie deel hê aan die tafel van die Here en ook aan die tafel van die duiwels nie."
Laat ons nie in dwaasheid vandag hierdie uitnodiging van die Here om na sy bruilofsmaal te kom van die hand wys nie. Laat ons ook daagliks na Hom gaan en in diepe afhanklikheid vra dat Hy ons ook elke dag ons daaglikse brood sal gee. Ja, laat ons ook van Hom vra om ons altyd hierdie ware brood te gee. Ja, mag Hy ons daagliks aan sy bruilofsmaal sal laat aansit en ons met die ware brood van die lewe versadig.
"Toe sê hulle vir Hom: Here, gee ons altyd hierdie brood. En Jesus sê vir hulle: Ek is die brood van die lewe; wie na My toe kom, sal nooit honger kry nie; en wie in My glo, sal nooit dors kry nie." (Joh. 6:34&35).